Bursa de Valori Bucureşti (BVB) a deschis în creştere ultima şedinţă din această săptămână, iar rulajul se cifra la 9,41 milioane de lei (1,89 milioane de euro) după 40 de minute de la debutul tranzacţiilor, informează Agerpres.
Indicele principal BET, care arată evoluţia celor mai lichide 20 de companii, înregistra o apreciere de 0,53%, iar indicele BET-Plus, care arată evoluţia celor mai lichide 43 de acţiuni de la BVB, consemna un avans de 0,51%.
Totodată, indicele blue-chip extins BET-XT, al celor mai lichide 25 de titluri, a urcat cu 0,41%, în timp ce reperul de randament al fondurilor de investiţii, BET-BK, s-a apreciat cu 0,52%.
Pe de altă parte, indicele BET-FI al SIF-urilor consemna o depreciere de 0,51%, iar BET-NG, indicele celor 10 companii din sectorul energetic şi al utilităţilor, a crescut cu 0,44%.
Conform datelor BVB, cele mai mari creşteri ale valorii acţiunilor le înregistrau Condmag (+9,09%), Comelf (+2,94%) şi Alumil Rom Industry (+2,79%).
Pe de altă parte, în scădere erau acţiunile Rompetrol Rafinare (-2,58%), SIF Muntenia (-2%) şi Lion Capital (-1,45%).